Viisikymmentä pallopäävalasta on löydetty kuolleena Uudessa-Seelannissa. Valat löytyivät rannalta perjantaiaamuna.

Menehtyneet valaat olivat osa 80–90 yksilön parvea, jonka havaittiin rantautuneen torstaina Chathamsaarille, kertoo maan ympäristönsuojelunlaitos (DOC) (siirryt toiseen palveluun). Chathamsaaret sijaitsevat noin 800 kilometriä Eteläsaaresta.

Metsänvartijoiden saapuessa paikalle perjantaina, viisikymmentä valasta oli kuollut. Yksi valas löytyi elossa, mutta se jouduttiin lopettamaan. Loput valaat olivat palanneet mereen.

Kyseessä on viides valaiden rantautuminen Uudessa-Seelannissa viikon sisään. Viime viikonloppuna Stewartin saarella tapahtui yhteensä 145 valaan rantautuminen. Kaikki valaat kuolivat.

Ei ole täysin selvillä, miksi valaat ja delfiinit ajautuvat rannalle. Syyksi on epäilty muun muassa sairautta, navigointivirhettä, saalistajia ja äärimmäisiä sääolosuhteita.

Lue myös:

Valas kuoli nieltyään 80 muovipussia – muovijäte piinaa Thaimaan merieläimiä

Australiassa yritetään kiireesti pelastaa rantaan ajautuneita valaita

Lähteet: AFP